钦定古今图书集成/明伦汇编/氏族典/第053卷 > 韦皋
## 钦定古今图书集成/明伦汇编/氏族典/第053卷 > 韦皋

按《唐书韦皋传》，“皋字城武，京兆万年人。六代祖范，有
勋力周隋间。皋始仕为建陵挽郎，诸帅府更辟，擢监
察御史。张镒节度凤翔，署营田判官，以殿中侍御史
知陇州行营留事。德宗狩奉天，李楚琳杀镒，劫众叛
归朱泚。始，泚以范阳军镇凤翔，既归节度，而留兵五
百戍陇上，以部将牛云光督之。至是，云光请皋为帅”，
将劫以臣泚。别将翟晔伺知以白皋。云光惧不克，率
众出奔。至汧阳，遇泚奴使皋所，云光以兵俱。皋迎劳，
伪受泚诏。明日，置酒大会，奴、云光与其下至，皋伏甲
左右，庑，酒行，尽杀之，以其首徇泚。复使它奴拜皋凤
翔节度使，皋亦斩之。帝闻，乃授皋陇州刺史，置奉义
军，拜节度使，宠其功。帝自梁、洋还，召为左金吾卫将
军，迁大将军。贞元初，代张延赏为剑南西川节度使。
初，云南蛮羁附吐蕃。五年，皋破吐蕃于台登屯栅，以
次降定。进检校吏部尚书。九年，天子城盐州，策寇且
来挠袭，诏皋出师牵维之。以功为检校尚书右仆射、
扶风县伯。于是西山、羌女、诃陵、南水、白狗、逋租、弱水、
清远、咄霸八国酋长，皆因皋请入朝，乃遣幕府崔佐
时由石门趣云南，而南诏复通，诏皋统押近界诸蛮
西山八国云南安抚使。俄进同中书门下平章事。十
三年，复嶲州。吐蕃怨完垒造舟，谋扰边，皋辄破却之，
生禽莽热献诸朝。帝悦，进检校司徒、兼中书令、南康
郡王。帝制《纪功碑》褒赐之。顺宗立，诏检校太尉。会王
叔文等干政，皋自以大臣可与国大议，上表请皇太
子监国，太子遂受禅。是岁，皋暴卒，年六十一，赠太师，
谥曰忠武。皋治蜀二十一年，数出师，凡破吐蕃四十
八万，禽杀节度都督城主笼官千五百，斩首五万馀
级，获牛羊二千五万，收器械六百三十万，其功烈为
西南剧。